Optare MetroRider

Optare MetroRider係英國Optare出嘅一款中型巴士，1989年推出，設計源自Optare喺嗰年買嘅都城嘉慕威曼都城騎士。

Optare喺1989年底應倫敦Kentish Bus要求，出咗一部沿用舊款都城嘉慕威曼設計、8.4米長、2.2米闊嘅MetroRider。之後出嘅MetroRider係Optare修改過設計嘅Series 2版本，除咗修補舊設計嘅缺陷之外，車身亦改到較方便維修，車廂款式同其他Optare產品趨於一致，機械配搭得返康明斯B系同埋Allison AT545自動波，提供嘅尺寸同以前都城嘉慕威曼都城騎士相若，另外Optare亦有為MetroRider提供較闊身車門嘅選擇。1993年Optare推出MetroRider Series 3，引擎符合歐盟一型排放標準，車頭路線牌箱由以往打斜改為垂直，車身亦作出小改款，另外亦出埋全長7.7米版。最後嘅MetroRider Series 4喺1996年推出，引擎符合歐盟二型排放標準，地台離地距離稍為低咗，車嘴亦再作小改款。

同以往嘅都城嘉慕威曼都城騎士一樣，MetroRider喺英國本土有多間巴士公司買，另有兩架喺1990年代初去咗挪威、兩架喺1996年賣咗去根息島、一架賣咗去澳洲。1990年代，Optare出過幾百部MetroRider嘅散件，運去馬來西亞裝嵌，佢哋又叫做PekanRider。

1993年，Optare出咗四架行電池嘅MetroRider電動巴士，喺牛津行走。另外喺1996年，Optare出咗兩架行天然氣嘅MetroRider，喺劍橋行走。

1990年代中後期，低地台巴士開始成為趨勢，Optare喺1997年推出Solo低地台中型巴士。Optare MetroRider喺2000年俾Solo取代。

巴士型號